**Gazdasági összefoglaló, közbeszerzési összesítő (2019.04.22.-2019.05.05.)**

**Idén is pályázhatnak az Érték és Minőség Nagydíjra a határon túli vállalkozások május 24-éig.** A tanúsító védjegy elnyerésére pályázatot nyújthat be minden magánszemély, jogi személy, jogi személyiséggel nem rendelkező társaság, egyéni vállalkozó, alkotóközösség. Egy pályázó több pályázattal is szerepelhet, és több pályázó is benyújthat közös pályázatot. A kiírók célja egyenlő esélyt teremteni a Magyarország határain belül és kívül működő gazdasági szervezetek számára.

[**https://kronika.ro/gazdasag/majus-24-ig-lehet-palyazni-az-ertek-es-minoseg-nagydijra-erdelybol-is**](https://kronika.ro/gazdasag/majus-24-ig-lehet-palyazni-az-ertek-es-minoseg-nagydijra-erdelybol-is)

**A legtöbb okos város Erdélyben található.** Negyvenöt olyan település van az országban, amely az urbanisztikában okos város gyűjtőnéven emlegetett, csúcstechnológiák alkalmazásán alapuló innovatív megoldásokkal igyekszik emelni az ott lakók életminőségét, derül ki a Vegacomp Consulting elemző és tanácsadó cég Scanning Smart City in Romania March 2019 című tanulmányából. A legaktívabb ezen a téren Gyulafehérvár, ahol 103 innovatív megoldás próbálja megkönnyíteni a lakosság életét. Brassóban 20, Temesváron 19, Aradon 18, Kolozsváron 16, Nagyszebenben 13, Nagyváradon pedig 12 okos város megoldás működik.

[**https://www.maszol.ro/index.php/gazdasag/111237-innovativ-megoldasokban-az-elen-erdelyben-osszpontosulnak-romania-okos-varosai**](https://www.maszol.ro/index.php/gazdasag/111237-innovativ-megoldasokban-az-elen-erdelyben-osszpontosulnak-romania-okos-varosai)

**A romániai régiók közül az erdélyi önkormányzatok hívtak le a legnagyobb összegben európai uniós forrásokat 2011–17 között**. Az Erdélystat nemrégiben közzétett elemzéséből kiderül, hogy a magyarok lakta községek közül a Bihar megyei Bors teljesített a legkiemelkedőbben. Erdélyben az önkormányzatok 2,4, Havasalföldön 1,9, míg Moldvában 1,7 milliárd euró értékben nyertek uniós pályázatokat az említett időszakban. Az erdélyi régiók közül Partium és Dél-Erdély hívott le nagyobb összegben uniós forrásokat. A megyei tanácsok és városok esetében a dél-erdélyiek, a községek esetében a partiumiak pályáztak a legnagyobb sikerrel uniós pénzekre. A nagyvárosok közül Nagyvárad, Iași és Temesvár nyert a legnagyobb értékben uniós pályázatot 2011–17 között. Az erdélyi nagyvárosok közül Kolozsvár egy főre jutó uniós bevétele az országos átlag körüli szinten volt, Marosvásárhely az országos átlag fölött, míg Szatmárnémeti az országos átlag alatt található.

[**https://www.maszol.ro/index.php/gazdasag/111117-sikeres-unios-palyazatok-a-kiirasokat-szuksegtelenul-tulbonyolitjak-a-miniszteriumok**](https://www.maszol.ro/index.php/gazdasag/111117-sikeres-unios-palyazatok-a-kiirasokat-szuksegtelenul-tulbonyolitjak-a-miniszteriumok)

**Több pénz jut a válaszúti Bánffy-kastély felújítására idén.** Megszavazta a megyei képviselő-testület a válaszúti Bánffy-kastély felújítását célzó projekt értékének megnövelését. A megyei önkormányzat 50%-kal, azaz 10 millió lejjel egészítette ki a felújításra szánt összeget. Az alárendelt intézményekkel együtt 1.480 millió lejből, azaz közel 311 millió euróból gazdálkodhat a Kolozs Megyei Tanács az idei elfogadott költségvetés szerint. Az önkormányzat önálló büdzséje 983 millió lej, 160 millió lejjel több mint előző évben. Beruházásokra 616 millió lejt különítettek el, amelynek 72%-át vissza nem térítendő európai uniós forrásból finanszírozott összegek teszik ki. Ami a befektetéseket illeti, a megyei önkormányzat idén is az úthálózat korszerűsítését prioritásként kezeli. Emellett a Tetarom I. és V. ipari parkok fejlesztése jelent kiemelt költségvetési tételt, valamint kórházak számára rekordösszeget 27 millió lejt irányoztak elő a költségvetésből.

[**https://www.maszol.ro/index.php/gazdasag/110967-tobb-penz-jut-a-valaszuti-banffy-kastely-felujitasara-iden**](https://www.maszol.ro/index.php/gazdasag/110967-tobb-penz-jut-a-valaszuti-banffy-kastely-felujitasara-iden)

**Két Interreg V – Románia–Magyarország Programon belüli pályázat kivitelezésén dolgozik az Aradi Excelsior Egyesület**: a hagyományos kertészet támogatása áll a központban és egy olyan létesítmény megépítése, amely a természet iránti szeretetet növelheti majd a gyermekekben. Az „Evergreen” és az „X-PARC 2.0” elnevezésű pályázatok rövid ideig tartanak, de tartalmasnak ígérkeznek. A projektek céljai, hogy nemcsak romániai, hanem magyarországi gyermekekkel is megismertessék a természet és a hagyomány fogalmát, valamint a környezetvédelem fontosságát – az eddigi határon átnyúló magyar és román pályázatok sikeresnek bizonyultak és sok fiatalban fogalmazódott meg, hogy mit jelent ügyelni a környezetünkre és szeretni a természetet.

[**http://www.nyugatijelen.com/jelenido/ket\_hataron\_atnyulo\_palyazatot\_kivitelez\_az\_aradi\_excelsior.php**](http://www.nyugatijelen.com/jelenido/ket_hataron_atnyulo_palyazatot_kivitelez_az_aradi_excelsior.php)

*Forrás: Magyarország Főkonzulátusa, Kolozsvár*